«2018թ. Դեկտեմբերին ՀՀ-ում արտահերթ խորհրդարանական ընտրութիւններ անցկացնելու վերաբերեալ՝ ՀՀ վարչապետ Նիկոլ Փաշինեանը մի կողմից եւ ՀՀ ԱԺ «Ծառուկեան դաշինք» խմբակցութիւնը, ի դէմս «Բարգաւաճ Հայաստան» կուսակցութեան նախագահ, խմբակցութեան ղեկավար Գագիկ Ծառուկեանի՝ միւս կողմից (այսուհետ՝ Կողմեր), շահագրգռուած լինելով Հայաստանի Հանրապետութիւնում ժողովրդաիշխանութեան հաստատման գործում, ստորագրում են սոյն յուշագիրը՝ ներքոշարադրեալի վերաբերեալ։ Կողմերը համակարծիք են 2018 թուականի Դեկտեմբեր ամսուայ ընթացքում Հայաստանի Հանրապետութեան՝ արտահերթ խորհրդարանական ընտրութիւններ անցկացնելու վերաբերեալ։ Արտահերթ խորհրդարանական ընտրութիւնների կազմակերպմանը եւ ԱԺ արձակմանը հասնելու նպատակով՝ ՀՀ վարչապետ Նիկոլ Փաշինեանի հրաժարականի դէպքում «Ծառուկեան դաշինք» խմբակցութիւնը, որպէս յեղափոխութեան աջակից ուժ, պարտաւորւում է ՀՀ վարչապետի թեկնածու չառաջադրել, չաջակցել վարչապետի ոեւէ թեկնածուի։ Ինչպէս նաեւ խմբակցութեան պատգամաւորները չեն մասնակցի ԱԺ պատգամաւորների 1/3-ի կողմից ՀՀ վարչապետի թեկնածու առաջադրելու որեւէ նախաձեռնութեան։ Կողմերը պարտաւորւում են խորհրդարանական ընտրութիւնների նախընտրական քարոզարշաւն անցկացնել կոռեկտութեան եւ փոխադարձ յարգանքի հիման վրայ՝ ՀՀ գործող օրէնսդրութեամբ սահմանուած միւս պայմանների պահպանմամբ։ Կողմերը պատրաստակամ են համատեղ աշխատել երկրում մարդու իրաւունքների պաշտպանութեան մակարդակը բարձրացնելու, Հայաստանի եւ Արցախի անվտանգութիւնն ամրապնդելու, Սփիւռքի հետ արդիւնաւէտ համագործակցութիւնը խորացնելու, Հայաստանում օտարերկրեայ ներդրումների իրականացմանը նպաստելու, երկրում խորքային սոցիալ-տնտեսական բարեփոխումներ իրականացնելու ուղղութեամբ։